Obrazloženje **OPĆEG DIJELA** FINANCIJSKOG PLANA 2023-2025

**08012 DRŽAVNI ZAVOD ZA INTELEKTUALNO VLASNIŠTVO**

 Sukladno obvezi iz članka 36. Zakona o proračunu (NN 144/21) u nastavku se daje obrazloženje općeg dijela financijskog plana 2023-2025.

**PRIHODI I PRIMICI**

U planskom razdoblju Državni zavod za intelektualno vlasništvo (DZIV) planira samo poslovne prihode (razred 6), iz sljedećih izvora financiranja:

* 11 Opći prihodi i primici
* 31 Vlastiti prihodi
* 51 Pomoći EU
* 52 Ostale pomoći i darovnice
* 43 Ostali prihodi za posebne namjene

Od navedenih izvora prihodi iz izvora 11, 31, 51 i 52 se ostvaruju isključivo kroz aktivnost A763000 – *Administracija i upravljanje Državnog zavoda za intelektualno vlasništvo*, dok se prihodi iz izvora 43 ostvaruju kroz dvije aktivnosti: A763000 – *Administracija i upravljanje Državnog zavoda za intelektualno vlasništvo* i T763005 – *Suradnja DZIV-a s Uredom Europske unije za intelektualno vlasništvo*.

Projekcija prihoda po izvorima za izvještajno razdoblje je kako slijedi:

|  |  |  |  |
| --- | --- | --- | --- |
| **Izvor financiranja** |  **FP 2023, DZIV, €** |  **Prijedlog FP 2024, DZIV, €** |  **Prijedlog FP 2025, DZIV, €** |
| 11 | 2.332.800 | 2.342.675 | 2.352.596 |
| 31 | 1.314 | 1.314 | 1.314 |
| 51 | 23.293 | 10.021 | 10.021 |
| 52 | 8.302 | 8.302 | 8.302 |
| 43-A | 1.061.782 | 1.194.505 | 1.274.139 |
| 43-T | 530.891 | 265.446 | 265.446 |
| **Ukupno** | **3.958.382** | **3.822.263** | **3.911.818** |

Iz izvora Općih prihoda i primitaka (izvor 11) DZIV pokriva rashode za zaposlene, materijalne troškove, financijske rashode, te rashode za nabavu proizvedene dugotrajne imovine.

Vlastite prihode DZIV ostvaruje poslovanjem internog ugostiteljskog objekta. U svibnju 2022. godine ovaj ugostiteljski objekt je privremeno zatvoren zbog nemogućnosti osiguravanja ljudskih resursa za njegovo vođenje. U tijeku je provedba poslovnih analiza temeljem kojih će se odlučiti da li će i prema kojem poslovnom modelu interni ugostiteljski objekt nastaviti s radom, što će utjecati i na prihode s ovog izvora. U slučaju odluke o trajnom zatvaranju ugostiteljskog objekta prihodi s ovog izvora će u planskom razdoblju u potpunosti izostati.

Prihodi iz izvora financiranja 51 (pomoći EU) se ostvaruju od tijela Europske unije temeljem utvrđenih pravila za pokrivanje troškova rada u tim tijelima. Prihodima se u većem dijelu (bez rashoda za davanja) pokriva trošak plaće privremeno izaslane djelatnice DZIV-a na radu u tijelu EU-a te troškovi službenih putovanja zaposlenika DZIV-a kao predstavnika Republike Hrvatske na sastancima resornih stručnih i radnih tijela Europske unije. S obzirom na istek mandata izaslane djelatnice u 2023. godini, za dvije naredne umanjena je projekcija prihoda po ovom izvoru.

Prihodi iz izvora 52 (ostale pomoći i darovnice) se ostvaruju od međunarodnih organizacija za intelektualno vlasništvo s kojima DZIV surađuje u ime Republike Hrvatske. U najvećem dijelu prihodi predstavljaju refundacije Europske patentne organizacije za rashode službenih putovanja zaposlenika DZIV-a kao predstavnika Republike Hrvatske na sastancima stručnih i upravljačkih tijela Europske patentne organizacije (EPO) i radnih grupa, za rashode stručnog usavršavanja zaposlenika DZIV-a na programima EPO-a, te za troškove zajedničke organizacije stručnih događanja i po potrebi angažmana vanjskih konzultanata na suradničkim aktivnostima EPO-a i DZIV-a.

Prihodi iz izvora 43 (ostali prihodi za posebne namjene) ostvaruju se temeljem dviju aktivnosti. Prihodi temeljem aktivnosti A763000 – *Administracija i upravljanje Državnog zavoda za intelektualno vlasništvo* (43-A) transferne su prirode i koriste se isključivo za podmirivanje rashoda međunarodnih obveza Republike Hrvatske temeljem Europske patentne konvencije. Prihode čine uplate propisanih nacionalnih naknada za održavanje u vrijednosti patenata od strane nositelja onih Europskih patenata koji se odnose na Republiku Hrvatsku, a propisani udio tih naknada DZIV transferira Europskoj patentnoj organizaciji. U manjem dijelu prihode predstavljaju uplate propisanih naknada za međunarodni postupak prijave patenta temeljem međunarodnog Ugovora o suradnji u području patenata (tzv. Ugovor PCT) od strane domaćih podnositelja koje DZIV u cijelosti transferira Svjetskoj organizaciji za intelektualno vlasništvo (WIPO). U neznatnom dijelu prihode čine i uplate naknade podnositelja nacionalnih patenata za tražene posebne stručne usluge Europske patentne organizacije koji se također u cijelosti transferiraju toj organizaciji. Prihode preostale nakon podmirenja međunarodnih obveza DZIV periodično transferira u državni proračun na stavci 3295 - Pristojbe i naknade, uz zadržavanje kontinuirane rezerve za podmirenje tekućih obveza. Dinamiku ovih prihoda moguće je samo okvirno planirati budući da isti ovise o više čimbenika - o trendovima godišnjeg broja prijava Europskih patenata, interesu nositelja Europskih patenata da isti budu u vrijednosti na teritoriju Republike Hrvatske i trajanju njihovog interesa za održavanja istih u vrijednosti (do maksimalnih 20 godina), strukturi nositelja Europskih patenata (s obzirom na umanjenje naknada za neke kategorije) te propisanoj visini nacionalnih naknada i visini minimalnih naknada propisanoj od strane Europske patentne organizacije. Temeljem dosadašnjih trendova projiciran je određeni rast ovih prihoda u planskom razdoblju.

Prihodi temeljem aktivnosti T763005 – *Suradnja DZIV-a s Uredom Europske unije za intelektualno vlasništvo* (43-T) predstavljaju namjenske uplate Ureda Europske unije za intelektualno vlasništvo (EUIPO) za svrhe propisane Uredbom (EU) 2017/1001 Europskog parlamenta i Vijeća od 14. lipnja 2017. o žigu Europske unije. Člankom 152. propisano je da EUIPO i središnji uredi za industrijsko vlasništvo država članica surađuju radi promicanja konvergencije praksi i alata u području žigova i dizajna te da EUIPO financijski podupire ove projekte u mjeri u kojoj je to potrebno kako bi se osiguralo učinkovito sudjelovanje središnjih ureda za industrijsko vlasništvo država članica u tim projektima. Godišnja dinamika ovih prihoda ovisi o godišnjoj dinamici provedbe projekata suradnje između EUIPO-a i DZIV-a. U planskom razdoblju se za 2023. predviđa rast prihoda zbog već pokrenutih aktivnosti iz 2022. godine koje se nastavljaju i u 2023. godini i/ili kojih se financijska posljedica proteže i u 2023. te projekata planiranih za 2023. godinu, dok se za naredne dvije godine za sada planiraju projekti suradnje s manjim financijskim učinkom. Godišnji prihodi temeljem članka 172. (nadoknada troškova središnjih ureda za industrijsko vlasništvo država članica i drugih nadležnih tijela na temelju specifičnih zadaća koje isti izvršavaju kao funkcionalni dijelovi sustava žiga EU-a) ovise o kretanju relevantnih godišnjih pokazatelja u postupcima zaštite i provedbe prava žigova, a obveza EUIPO-a da nadoknadi troškove koji su nastali određene godine primjenjuje se samo u mjeri u kojoj u toj godini nije došlo do manjka proračuna EUIPO-a. S obzirom da se ovi prihodi ostvaruju s vremenskim pomakom od dvije godine (uplate za n-tu godinu u n+2. godini) u planskom razdoblju ovi prihodi se projiciraju samo za 2023. godinu budući da je EUIPO pozitivno poslovao u 2021. godini. S obzirom da je u 2022. godini došlo do izrazito negativnog trenda broja prijava za zaštitu žiga EU-a (za sada se projicira međugodišnji pad od približno 25%), od strane EUIPO-a planira se manjak proračuna za 2022. i 2023. godinu te posljedično izostanak uplata temeljem članka 172. za 2024. i 2025. godinu.

Za izvještajno razdoblje ne planiraju se primici.

**RASHODI I IZDACI**

Od ukupnih rashoda DZIV-a većinu čine rashodi poslovanja (gotovo 99%), a ostatak rashodi za nefinancijsku imovinu.

Rashodi iz izvora 11 (Opći prihodi i primici) odnose se na rashode za zaposlene, materijalne troškove, financijske rashode, te rashode za nabavu proizvedene dugotrajne imovine. Rashodi za zaposlene čine gotovo 88% rashoda s ovog izvora. Rashodi za zaposlene su planirani na temelju materijalnih prava državnih službenika i dužnosnika propisanima aktima na snazi u rujnu 2022. godine.

Rashodi iz izvora 31 (vlastiti prihodi) za izvještajno razdoblje planiraju se u jednakim godišnjim iznosima, ali će isti ovisiti o odluci o nastavku ili prestanku rada internog ugostiteljskog objekta.

Rashodi iz izvora 51 (pomoći EU) odnose se na troškove službenih putovanja zaposlenika DZIV-a kao predstavnika Republike Hrvatske na sastancima resornih stručnih i radnih tijela Europske unije. Također, na ovom se izvoru planiraju rashodi za plaću privremeno izaslane djelatnice DZIV-a na radu u tijelu EU-a a koji istječe u 2023. godini – sukladno tome za 2023. planirani su veći rashodi u odnosu na naredno dvogodišnje prikazano izvještajno razdoblje.

Rashodi iz izvora 52 (ostale pomoći i darovnice) odnose se na troškove službenih putovanja zaposlenika DZIV-a kao predstavnika Republike Hrvatske na sastanke stručnih i upravljačkih tijela Europske patentne organizacije (EPO) i radnih grupa, troškove stručnog usavršavanja zaposlenika DZIV-a putem programa EPO-a, te troškove zajedničke organizacije stručnih događanja i po potrebi angažmana vanjskih konzultanata na suradničkim aktivnostima EPO-a i DZIV-a te drugih međunarodnih organizacija. Ovi rashodi planiraju se u jednakim godišnjim iznosima za plansko razdoblje, ali sama realizacija ovisit će o globalnim, prije svega zdravstvenim i gospodarskim, ali i geopolitičkim okolnostima.

Najveći dio rashoda iz izvora 43 (43-A) čine rashodi naknada i pristojbi (projiciranih za 2023. u udjelu od 81%, a za 2024. i 2025. u udjelu od 82% u ukupnim rashodima izvora). Ovi rashodi predstavljaju prijenos (transfer) propisanih udjela prihoda državnog proračuna od uplaćenih propisanih nacionalnih naknada za održavanje u vrijednosti patenata od strane nositelja onih Europskih patenata koji se odnose na Republiku Hrvatsku, propisanih naknada za međunarodni postupak prijave patenta temeljem međunarodnog Ugovora o suradnji u području patenata (tzv. Ugovor PCT) od strane domaćih podnositelja te naknade podnositelja nacionalnih patenata za tražene posebne stručne usluge Europske patentne organizacije, prema Europskoj patentnoj organizaciji i Svjetskoj organizaciji za intelektualno vlasništvo sukladno međunarodnim obvezama Republike Hrvatske. Razlika između prihoda i rashoda za navedene svrhe uplaćuje se periodički u državni prihod i nije vidljiva u propisanom modelu iskazivanja prihoda i rashoda financijskog plana. Ostali rashodi (43-T) odnose se na rashode za namjene propisane Uredbom (EU) 2017/1001 Europskog parlamenta i Vijeća od 14. lipnja 2017. o žigu Europske unije, u najvećem dijelu na rashode projekata suradnje između EUIPO-a i DZIV-a radi promicanja konvergencije praksi i alata u području žigova i dizajna. Od materijalnih rashoda za tu svrhu najveći udio čine rashodi za zakupnine i najamnine (za licence računalnih programa) te za računalne usluge (približno10% u 2023. te 11-12% u 2024. i 2025. godini) a odnose se na projekte digitalne transformacije poslovanja i razvoja digitalnih alata u području žigova i dizajna.

Za izvještajno razdoblje ne planiraju se izdaci.

**PRIJENOS SREDSTAVA IZ PRETHODNE U SLJEDEĆU GODINU**

Kumulirana a neutrošena sredstva svih izvora prihoda (osim Općih prihoda i primitaka), u iznosima projekcija sredstava na kraju godine, predviđaju se za prijenos u iduću fiskalnu godinu.

Vlastita sredstva (izvor 31), sredstva pomoći EU-a (izvor 51) te sredstva ostalih pomoći i darovnice (izvor 52), kumulirana u ukupnom iznosu od 31.230 €, planirana su u prethodnim fiskalnim razdobljima, a ostala su neutrošena prvenstveno iz razloga smanjene poslovne aktivnosti zbog globalne zdravstvene situacije uzrokovane pandemijom bolesti COVID-19, posljedičnim padom gospodarske aktivnosti, te opreza i minimiziranja rashoda u razdobljima krize i neizvjesnosti u skladu s načelima dobrog financijskog upravljanja i uravnoteženosti financijskog plana. Očekivanom postupnom normalizacijom poslovanja kumulirana sredstva utrošit će se u svrhe za koje su namijenjena tijekom planskog razdoblja.

Sredstva ostalih prihoda za posebne namjene (izvor 43-T) kumulirana su u značajnom iznosu (2.867.000 €) iz prethodnih proračunskih razdoblja. Korištenje ovih sredstava planirano je za provedbu različitih projekata suradnje između EUIPO-a i DZIV-a radi promicanja konvergencije stručnih praksi u postupcima priznavanja prava žiga i registriranog industrijskog dizajna te razvoja i održavanja pratećih korisničkih i poslovnih digitalnih alata, uključujući projekte digitalne transformacije poslovanja te održavanja i razvoja informacijsko-komunikacijske infrastrukture DZIV-a radi ispunjavanja ugovorenih standarda u pogledu održavanja zajedničkih korisničkih digitalnih alata, kao i projekte usmjerene na razvijanje i podizanje svijesti o zaštiti intelektualnog vlasništva i suzbijanje prometa krivotvorenim proizvodima kojima se povrjeđuju prava intelektualnog vlasništva. Korištenje ovih sredstava je u proteklom razdoblju bilo onemogućeno ili bitno ograničeno, a projekti su odgođeni ili privremeno zaustavljeni iz sljedećih razloga: prije svega, globalna situacija pandemije bolesti COVID-19 koja je zaustavila redovne gospodarske tokove, a poslovnu komunikaciju i suradnju svela na minimalnu održivu (uglavnom virtualnu) razinu; kritičan i višekratno prema nadležnim tijelima alarmiran problem nedostatka stručnih ljudskih potencijala u DZIV-u propisana djelatnost kojeg se temelji prvenstveno na intenzivnim intelektualnim aktivnostima visokostručnih ljudskih potencijala te prioritetno korištenje raspoloživih ljudskih potencijala za održavanje postojeće razine poslovanja i dinamike provedbe postupaka priznanja prava intelektualnog vlasništva na račun odgode projekata; neizvjesnost poslovanja zbog geopolitičkog okruženja te neizvjesnih gospodarskih trendova i prioriteta u uvjetima gospodarske i energetske krize. Zbog složenih i neizvjesnih globalnih i internih okolnosti navedena sredstava korištena su s povećanim oprezom, uz postavljanje prioriteta u angažmanu ljudskih resursa i namjene sredstava te uz privremenu odgodu projekata za implementaciju kojih bi se pretpostavke mogle promijeniti zbog promjena vanjskih okolnosti.

Tijekom 2022. godine inicirani su značajniji projekti, te se u planskom razdoblju planiraju daljnji novi projekti kojima će se povećati dinamika rashoda za ove namjene. Prvenstveno se planiraju projekti digitalne transformacije poslovanja za potrebe razvoja i održavanja poslovnih i korisničkih digitalnih alata, aktivnosti na reformi pravnog sustava zaštite intelektualnog vlasništva u području zemljopisnih oznaka podrijetla i industrijskog dizajna te daljnja konvergencija praksi u postupcima priznanja ovih prava i prava žiga, aktivnosti povećanja informacijske sigurnosti te dostupnosti i povezanosti korisničkih digitalnih alata, digitalnih registara i baza podataka intelektualnog vlasništva, pojačane aktivnosti na podizanju razine svijesti i informiranju i educiranju ciljnih grupa korisnika sustava zaštite intelektualnog vlasništva, te se planira iskorištavanje akumuliranih sredstava u iznosima projiciranim za izvještajno razdoblje.

**UKUPNE I DOSPJELE OBVEZE**

Stanje ukupnih i dospjelih obveza, na dane: 31.12.2021. i 30.6.2022. prikazano je slijedećoj tablici:

|  |  |  |
| --- | --- | --- |
| EUR | Stanje obveza na dan 31.12.2021. | Stanje obveza na dan 30.6.2022. |
| Ukupno obveze | 151.761 | 174.416 |
| Dospjele obveze | 0 | 0 |

Sve obveze se u pravilu podmiruju u roku dospijeća, a prikazani iznosi stanja predstavljaju:

* u približno 80 %-tnom dijelu čine ga obveze za zaposlene (po osnovi obračuna mjesečne plaće, a čija isplata se izvršava početkom narednog mjeseca),
* ostatak čine obveze za materijalne rashode koje se sastoje od obveze za naknadu troškova zaposlenima (službena putovanja, naknada prijevoza do radnog mjesta), obveze za podmirenje rashoda energije (goriva), materijalnih rashoda, rashoda za usluge, te ostale tekuće obveze.